Kuxoshwe amaphoyisa emlindelweni wamadoda abulawa ku-N2 eThekwini | News24Kuxoshwe amaphoyisa emlindelweni wamadoda abulawa ku-N2 eThekwiniDurban - Ukudlula emhlabeni kwamadoda amane, okukholakala ukuthi ayizigebengu ezaziwayo eziduna izimoto eziphambili ukuze ezozisebenzisa uma eseyoqhuba ubugebengu, kumise konke endaweni yaseNewtown A, eNanda ngesikhathi kuqhubeka umlindelo nomngcwabo wawo ngempelasonto.Lokhu kudale isiphithiphithi esifanayo naleso sokudubula esenzeka phakathi kwala madoda - okhukholakala ukuthi ayesendleni eyophanga endaweni ethile ehamba ngemoto yohlobo lwe-Mercedes Benz - namaphoyisa kuthelawayeka uN2 eduzane nakuNandi Drive, ngesono eledlule.Amaphoyisa abona le moto inabantu abangu-5 phakathi azama ukuyimisa, kodwa abasolwa bavulela ngenhlamvu bebhekise emaphoyiseni base bebaleka.Isigameko sadala esikhulu isiminyaminya kulo mgwaqo kulandela ukubulawa kwabasolwa abathathu kwalimala oyedwa.OLUNYE UDABA:Sebebathathu abasolwa ababulewe esigamekweni saku-N2Kulesi sigameko kwalimala nomunye umshayeli, uDebbie Stephen, osasesibhedlela namanje ngemuva kokuba imoto yakhe yashayisa kulesi sigameko.Abasolwa abathathu abadutshulwa babulawa nguThulani Cele, 30, Lebohang Magwaza, 27, noMthokozisi Khafu, 33.Amaphoyisa abetshalwe ukuqapha kulo mngcwabo akhandwe ngamatshe kwaphinde kwahlaselwa nezimoto zamaphoyisa emlindelweni wamadoda amabili ngoLwesihlanu.Kusolwa ukuthi iqulu labantu lakhanda amaphoyisa ngamatshe, liwasabisa liphinde liwatshela ukuthi awaphume aphele kuleya ndawo.Khonamanjalo, umsolwa wesihlanu uyalulama esibhedlela kanti uqashwe ngamaphoyisa.Umsolwa osesibhedlela uzobhekana nenqwaba yamacala, okubalwa kuwo elokuzama ukubulala, ukutholakala nempahla okusolakala ukuthi yebiwe nelokutholakala nesibhamu esingekho emthethweni nezinhlamvu, uma esephumile.Okhulumela amaphoyisa uLt-Col Thulani Zwane, ngeSonto uqinisekise ukuthi icala lidluliselwe emaphoyiseni ophiko lwe-Independent Police Investigative Directorate (Ipid).
